1 Kor 15:35 -53  
Tema: **Hoe gaan die dooies opgewek word? Watter soort liggaam gaan hulle** hê?

Die afgelope tyd (9 weke) was daar 10 sterftes in die gemeente  
waarvan 2 in die 40 jare en een ‘n baba van etlike dae.

Skielik is **daar navrae oor wat gebeur na die dood met ‘n mens**.

As daar **een ding is wat seker is,**   
is dit dat daar ‘n dag kom waarop mense vir ‘n begrafnis gaan opdaag  
en dit my of jou naam gaan wees wat op die briefie staan.

Dit is **nie ‘n morbiede tema nie**.  
Persoonlik is dit iets wat my opgewonde maak.

Want sien, ons **dink so maklik die dood is die einde.**Die joker kaart wat die lewensspel beëindig  
Dink ons leef na ons oudste dag…

Weet u, dit is doodgewoon nie waar nie.

**Die dood is nie die einde van die lewe nie**.  
Jou sterfdag is ook nie jou oudste dag nie.

Hoe so?

**Jesus Christus het dit alles verander…**

U onthou die gebeure met die afsterwe van Lasarus.  
Jesus het eers ‘n paar dae nadat Lasarus dood is, by die familie opgedaag.

**Met Jesus se aankoms was Martha ontsteld** en het Hom verwyt:

“Here, as U hier was, sou my broer nie gesterwe het nie”

**Waarop Jesus haar geantwoord** het:

*“Ek is die opstanding en die lewe. Wie in My glo, sal lewe, al sterf hy ook (Joh 11:25).*

**Ontspan Martha, ontspan...**  
Die dood is nie die einde nie.  
Want leer Jesus: Gelowiges leef al sterwe hulle ook.

**Ons bely dit in die 12 Artikels**:

Ek glo in die opstanding van die liggaam  
en ‘n ewige lewe

Nou is die vrae:

* **Hoe word die dooies opgewek?**
* **Watter soort liggaam gaan hulle hê?**

Lees 1 Kor 15: 35-36

*35Nou kan iemand vra: “Hoe sal die dooi­es wees wanneer hulle opgewek word? Watter soort liggame sal hulle hê?” 36Jou dom vraesteller, as jy saad in die grond sit, ontkiem dit tog nie tot nuwe lewe as dit nie eers self doodgegaan het nie (NLV)*

Dit gaan **dus in wese oor die voortbestaan** van die mens na afsterwe.

Die Here neem ons na die **landbou wêreld** om die saak te verduidelik.

Voordat ‘n saadkorrel ‘n nuwe plant kan voortbring  
moet dit eers “sterf”.

**Nadat ‘n plant sy lewenssiklus geleef het, bring dit saad voort**.  
Die saad lyk nie soos die plant nie maar in wese bevat dit die plant.

Kinders, julle het sekerlik al by **die skool saad (bv boontjiepitte) in watte geplant**.

Wat het julle geplant?

‘n Pit!   
Neem **‘n ertjie pit as voorbeeld.**

Dit lyk verskrompeld, inmekaar getrek, asof daar geen lewe meer in is nie.  
Jy sal nie sê daar is ‘n ertjieplant daarbinne nie.  
Maar die oomblik wat dit geplant word,   
ontkiem die pit en daar staan ‘n volmaakte ertjie plant op.

Vertoon vers 37-38

*37Wat jy in die grond sit, is nie die plant wat gaan groei nie, maar bloot ’n droë koringkorreltjie of watter ander saad jy ook al plant. 38Dan gee God daaraan ’n nuwe lig­gaam – presies soos Hy dit bepaal het. Van elke soort saad groei daar ’n ander soort plant. (NLV).*

Die saad wat geplant word ondergaan ‘n metamorfose.  
Ons plant ‘n saadkorrel en daar staan ‘n volmaakte plant op.

Let op  
Dit is **nie ek en jy wat die verandering laat plaasvind nie**...  
God is aan die werk.  
Dit is Hy wat ‘n volmaakte plant laat ontkiem en opgroei

Dus in wese is dit presies die selfde plant  
maar in ‘n ander verskyningsvorm.

Daar is dus **verskillende vorme waarin dieselfde “saak” of “iets” kan voorkom**.

Kyk vers 39

*39En net soos daar ver­skillende soorte saad en plante is, so is daar ook verskillende soorte vleis – dié van mense en die­re en voëls en visse is almal verskillend. (NLV)*

**Dink sommer net aan rooivleis en witvleis** en vis...  
Alles vleis maar in verskillende vorme.

Die Gees verduidelik dieselfde saak verder.  
(vertoon vers 40-41)

Daar **is ‘n verskil tussen hemelliggame (son, maan en sterre)**en die aarde waarop ons staan.

Die **glans van die son** **is anders** as die van die maan en die sterre.

Die son, ontploffings van vuur so helder dat jy nie met die blote oog  
daarna kan kyk nie.

Die **maan vertoon met opkoms rooi,** later geel en ook wit

Selfs die sterre verskil van mekaar.   
Nie een lyk presies soos die ander nie.   
Sommige vertoon blou, ander geel, of selfs wit

Dan neem Paulus ons terug na ons oorspronklik vraag.

(Vertoon vers 42-43)

**Wat gesaai word is verganklik**

Ek lees iets van die lewens siklus ook daarin.  
Meestal “plant” ons mense wat hul lewens geleef het.  
Sommige korter, ander langer.  
Sommige oud, ander jonk.

**Dikwels is** **die liggaam wat ons plant ook soos die ertjiepit**.

Die lyk glad nie meer soos die plant nie.  
Die mens is afgeleef, hetsy deur jare of afgebreek deur siekte, swaarkry...  
Somtyds ook verskrompel en inmekaar getrek.

Of ons dit nou wil erken of nie – ons liggame groei net tot op ‘n stadium  
en dan gaan dit agteruit.

Ons **plant ‘n liggaam wat verganklik is,**   
dikwels net vel en been, swak en uitgeteer is...

**MAAR** **God laat die verandering plaasvind.**

*Wat gesaai word is verganklik en word in onverganklikheid opgewek  
Wat gesaai word is gering en word in heerlikheid opgewek  
Wat gesaai word is swak en word in krag opgewek* (1983 vertaling)

Dan sê hy dit prontuit:

‘*n Natuurlike liggaam word gesaai – ‘n geestelike liggaam word opgewek (1983 vertl).*

U sien, dieselfde liggaam maar in ‘n ander vorm.

**Die Heilige Gees verduidelik verder deur Paulus**

*Aangesien daar ‘n natuurlike liggaam is is daar ook ‘n geestelike liggaam. So staan daar geskrywe: “Die eerste mens, Adam, het ‘n lewende wese geword.” Die laaste Adam het ‘n lewendmakende Gees geword. Die geestelike kom nie eerste nie maar die natuurlike, en daarna die geestelike*. (1 Kor 15:44c-46).

Ons bevind ons tans in hierdie aardse natuurlike liggaam.  
Die eerste verskyningsvorm van die mens.  
(Dit deur ons verbondenheid aan Adam).

Deur ons verbondheid aan Jesus Christus  
word ons tot ‘n geestelike lewe opgewek  
en ons liggaam word verander  
om by die geestelike lewe aan te pas.

Kyk hoe beskryf vers 47-49 dit.

*Die eerste mens is uit die aarde en is stoflik; die tweede mens is uit die hemel. Soos die stoflike mens was, so is ook die stoflike mense; en soos die hemelse mens is, so is ook die hemelse mense. Soos ons die beeld van die stoflike mens was, sal ons ook die beeld van die hemelse wees* (v47-49).

**Waarop stuur dit af?**

*50Wat ek wil sê, liewe broers en susters\*, is dat ’n gewone mens van vleis en bloed nie net so aan die koninkryk van God kan deel kry nie. Wat verganklik is, kan nie deel kry aan wat onverganklik is nie. 51Ek wil aan julle ’n diep waarheid vertel wat God aan ons bekendgemaak het. Dit is dat ons nie almal sal sterf nie, maar ons almal sal ver­ander word. 52Dit sal dadelik, ja, in ’n oogwink gebeur, wan­neer die laaste trom­pet weerklink. Want as die trompet sy klank laat hoor, sal die Christene wat reeds gesterf het\* met onverganklike liggame opgewek word. En dan sal ons ook verander word. 53Want ons verganklike aardse liggame moet in hemelse liggame omskep word wat nooit sal sterf nie. (NLV)*

U sien **daar is twee wêrelde;** die verganklike en die onverganklike.

Tans hier is ek en jy nog deel van die verganklike...  
Kyk maar net in die spieël as jy sukkel om te glo...

Ouderdom los sy jaarringe in plooie, vlekke, merke  
Op 21jarige ouderdom het ek al begin bles word.

Alles tekens wat sê: hierdie liggaam is besig om agteruit te gaan...

Ons is in en deel van die verganklike, vleis en bloed  
en daar is **geen manier wat hierdie verganklike liggaam ‘n ewigheid kan leef** nie.

Ek meen, kyk hoe lyk ek na 57 jaar.  
Hoe wil ek 570 leef en dan praat ons nie eers van die ewigheid nie.

Dit is net nie moontlik nie.

Daarom moet daar ‘n verandering plaasvind.

**God doen die verandering.**

Jou **liggaamlike liggaam word verander in ‘n geestelike liggaam**.  
Moeilik vir ons om te verstaan

Dink aan **Jesus se liggaam na sy opstanding** uit die dood.

Hy was nie meer gebonde aan tyd en ruimte (materie) nie.

Die dissipels is in ‘n geslote vertrek  
en die volgende oomblik staan Jesus tussen hulle.

Tog toe hulle gedink het hy is ‘n spook  
het Hy saam met hulle vis geëet.

Ja, **ons verstaan dit nie altyd nie,**maar wat duidelik uit hierdie gedeelte is,   
dit **sal ‘n geestelike liggaam wees.**

‘n Liggaam wat ‘n ewigheid, ad in finitum kan leef  
**sonder veroudering** of aftakeling...  
Sonder die invloed van siekte of swaarkry...

Die **mense wat tydens die wederkoms nog leef**sal in ‘n oogknip verander word.  
Want niemand kan sonder dié geestelike liggaam die ewigheid geniet nie.

Die oomblik wat hierdie verandering afgehandel is  
het Jesaja 25:8 in vervulling gegaan

**Die dood is vernietig, die oorwinning is behaal.**

Hierdie oorwinning kom deur Jesus Christus  
wat aan die kruis gesterf het om die straf op die sonde te dra.  
  
So het hy ook die dood oorwin en sal dit nie meer bestaan nie

Wat moet ons reaksie hierop wees?

*58Dus, my geliefde broers en susters, staan baie vas, onbeweeglik. Gee altyd jul­le allerbeste vir die Here se werk, want jul­le weet voor die Here is alles wat julle doen die moeite werd.* (1 Kor 15, NLV)

**Glo wat die Here jou leer oor die opstanding uit die dood**en weet dit is progressief, vooruitgang,  
uit hierdie stukkende wêreld.

Dit **laat ‘n mens uitsien daarna om te gaan.**Dat jou gees saam met die Heilige Gees uitroep

Kom Here Jesus, Ja kom gou

Amen